  Виталий Пронин Ижын удмурт кылэз дышетонъя 7 группа люкамын.Улӥсько Ижын, удмурт кылэз дышетэме потэ. Тодӥсько: та понна нимысьтыз курсъёс радъяськыло, туэ арлы группаос быдэсак кылдытэмын ни-а? Елена Наговицина. Иж город Валэктон сётэ нациосын ужан политикая министр Лариса Буранова: - Ижын удмурт кылэз дышетонъя 7 группа люкамын ни, котькудаз - ог 20-25 адями. Соос ужалозы Удмурт кун университетын, Эшъяськон юртын, Кузебай Герд нимо гимназиын, Улосэз азинтонъя институтын, Гуманитарияя лицейын, 70 номеро школаын, 23 номеро библиотекаын. Кин ӧз вутты на гожтӥськыны, али но бер ӧвӧл. Нялтас вераса, удмурт кылэз дышетыны мылкыд карисьёс, Ижын сяна, шаерысьтымы мукет городъёсын, ёросъёсын но люкаськизы. Озьы, котьку сямен ик, курсъёс ужалозы Глазовын. Эшшо - Можгалан, Воткаын, Сьӧлталан, Кезын, Пичи Пургалан но Дэбесын. Вань та курсъёсын сёто удмурт кыллэсь инъетсэ - отчы ветлӥсьёс дышыны кулэ ӟечбуръяськыны, тодматскыны, лавкаын басьяськыны но мукет. Талы 3 толэзь дыр висъяське. Кинлэн мургес дышетэмез потоз - таослы но нимысьтыз группаос кылдытыны луоз. Но, малпасько, соиз дунын луыны кулэ ни - дышетӥсьлы уждунлы ке но мед тырмоз со. Али таӵе группаос ӧвӧл.  